《大酺 上巳赵恒夫农部招饮清凉山》
清代·龚翔麟

见雨痕收，花枝妥，风口恰逢修禊。仙郎游兴剧，移行厨茶灶，竹兜同舁。

小憩招提，海棠院宇，半树垂丝红醉。香开新罗酒，笑鲸波乍卷，接篱倒矣。

且著屐山椒，乱帆江上，四峰环起。

夕阳斜未落，尚留恋、烟柳断肠际。羡一老、馀情不倦，肴榼重携，向閒园、蔷薇架底。

随意分曹坐，觉百罚、深杯更厉。尽斗叶、藏钩戏。邻钟催别，扶上狨鞯归骑。

疑乘石湖燕尾。

作者简介：龚翔麟（1658—1733）清代藏书家、文学家。字天石，号蘅圃，又号稼村，晚号田居，浙江仁和（今杭州）人。康熙二十年中顺天乡试乙榜。由工部主事累迁御史，有直声，致仕归。工词，与朱彝尊等合称浙西六家，著有《田居诗稿》、《红藕庄词》。